ปัจจัยความเสี่ยง 

ความเสี่ยงจากการแข่งขันทางธุรกิจ

การเติบโตอย่างรวดเร็วของธุรกิจจำหน่ายโทรศัพท์เคลื่อนที่
เนื่องจากการปลดล็อครหัสประจำเครื่องหรืออีมี่ (International Mobile Equipment
Identity : IMEI) ในปี 2545
ทำให้ธุรกิจจำหน่ายเครื่องโทรศัพท์เคลื่อนที่มีการแข่งขันรุนแรงมากขึ้นตามการเพิ่มขึ้นของจำนวนผู้จำหน่ายโทรศัพท์เคลื่อนที่
และการแข่งขันของราคาจำหน่ายโทรศัพท์เคลื่อนที่
ทั้งนี้เป็นเพราะผู้จำหน่ายโทรศัพท์เคลื่อนที่สามารถซื้อสินค้าได้เองโดยตรง
จึงไม่จำเป็นต้องสั่งซื้อจากผู้จัดจำหน่ายอีกต่อไป เป็นผลให้ผู้ประกอบการรายย่อยต่าง ๆ
นิยมเปิดร้านขายโทรศัพท์เคลื่อนที่เป็นจำนวนมาก ในขณะเดียวกัน
ผู้จำหน่ายโทรศัพท์เคลื่อนที่ที่เป็นร้านค้าของผู้ให้บริการโทรศัพท์เคลื่อนที่ (Operator)
หรือร้านค้าของผู้จัดจำหน่าย (Distributor)
ก็มีการเปิดสาขาเพิ่มขึ้นเพื่อรักษาส่วนแบ่งการตลาดของตนไว้เช่นกัน
ซึ่งการแข่งขันที่รุนแรงดังกล่าวอาจมีผลกระทบต่อ ผลการดำเนินงานของบริษัทได้
ดังจะเห็นได้จากผลการดำเนินงานของบริษัทมีผลกำไรสุทธิลดลงจาก 129.77 ล้านบาท ในปี 2547
เหลือ 114.78 ล้านบาท ในปี 2548 แม้ว่าบริษัทจะมีรายได้รวมเพิ่มขึ้นจาก 9,141.83 ล้านบาท
เป็น 9,900.51 ล้านบาท ก็ตาม
ซึ่งการลดลงของกำไรสุทธินี้มีสาเหตุที่สำคัญมาจากการแข่งขันของราคาจำหน่ายโทรศัพท์เคลื่อนที่ที่รุนแรงนั่นเอง

อย่างไรก็ดี
การที่บริษัทมีสาขาและจุดจำหน่ายเพิ่มขึ้นอย่างต่อเนื่องทำให้มียอดจำหน่ายสินค้าทั้งจากการขายปลีกและการขายส่งที่เพิ่มขึ้นตามไปด้วย
ดังนั้นบริษัทจึงสามารถสั่งซื้อสินค้าได้ในปริมาณมาก และมีอำนาจในการต่อรองราคาสินค้าเพิ่มขึ้น
ส่งผลให้บริษัทมีต้นทุนสินค้าลดลงและสามารถกำหนดราคาจำหน่ายสินค้าให้อยู่ในระดับที่สามารถแข่งขันกับผู้จำหน่ายโทรศัพท์เคลื่อนที่รายอื่น
ๆ ได้ รวมถึงประสบการณ์และความเชี่ยวชาญในธุรกิจของบริษัท
ความสัมพันธ์อันดีกับคู่ค้าที่มีมาอย่างยาวนาน ความพร้อมของระบบซอฟท์แวร์ SAP
การมีวิสัยทัศน์และการบริหารงานอย่างมืออาชีพของผู้บริหาร
บริษัทเชื่อว่าแม้การแข่งขันในธุรกิจจะรุนแรงมากขึ้น
แต่ขีดความสามารถในการแข่งขันของบริษัทจะทำให้บริษัทยังคงสามารถแข่งขันได้ในธุรกิจ
นอกจากนี้การที่บริษัทมีสาขาและจุดจำหน่ายรวมกันมากถึง 402 แห่ง
ครอบคลุมพื้นที่ส่วนใหญ่ของประเทศ
และยังมีนโยบายที่จะเพิ่มสาขาและจุดจำหน่ายให้มีจำนวนรวมไม่น้อยกว่า 450 แห่งภายในปี 2549
ทำให้บริษัทสามารถเข้าถึงฐานลูกค้ารายย่อยได้ในวงกว้าง ประกอบกับการที่สาขาทั้งหมด
ซึ่งรวมถึงร้านค้าในโครงการเพื่อนคู่ค้า ซึ่งเป็นการบริหารงานโดยตรงของบริษัท
ต่างจากผู้ให้บริการและผู้จำหน่ายโทรศัพท์เคลื่อนที่รายอื่น ๆ
ซึ่งมักเน้นการเปิดสาขาโดยวิธีการให้แฟรนไชส์
ทำให้บริษัทสามารถควบคุมคุณภาพของการให้บริการและการคัดเลือกสินค้าเพื่อจำหน่ายให้ตรงตามความต้องการของผู้ใช้โทรศัพท์เคลื่อนที่
ดังนั้นบริษัทจึงมั่นใจว่าบริษัทจะสามารถแข่งขันได้ในธุรกิจจำหน่ายโทรศัพท์เคลื่อนที่ต่อไป
แม้ว่าการแข่งขันทางธุรกิจอาจจะมีมากขึ้นก็ตาม

ความเสี่ยงจากการลดลงของอัตรากำไรสุทธิ

การเพิ่มขึ้นของจำนวนคู่แข่งขัน ส่งผลให้การแข่งขันในธุรกิจจำหน่ายโทรศัพท์เคลื่อนที่เพิ่มสูงขึ้น
โดยเฉพาะอย่างยิ่งการแข่งขันทางด้านราคา
ซึ่งนับเป็นปัจจัยสำคัญในการตัดสินใจซื้อเครื่องโทรศัพท์เคลื่อนที่ของผู้บริโภค
ผู้จำหน่ายโทรศัพท์เคลื่อนที่จึงจำเป็นต้องลดราคาเครื่องโทรศัพท์เคลื่อนที่ลง
และเนื่องจากธุรกิจการจำหน่ายโทรศัพท์เคลื่อนที่เป็นธุรกิจซึ่งมีอัตรากำไรสุทธิต่ำ
ดังนั้นความผันผวนของราคาจำหน่ายสินค้า
จึงอาจส่งผลกระทบต่อผลการดำเนินงานของบริษัทได้อย่างมีนัยสำคัญ
โดยจะเห็นได้จากผลกำไรสุทธิของบริษัทที่ลดลงจาก 129.77 ล้านบาท ในปี 2547 เหลือ 114.78
ล้านบาท ในปี 2548 หรือลดลงร้อยละ 11.55 แม้ว่าบริษัทจะมีรายได้รวมเพิ่มขึ้นจาก 9,141.83
ล้านบาท เป็น 9,900.51 ล้านบาท ก็ตาม
ซึ่งการลดลงของกำไรสุทธินี้มีสาเหตุที่สำคัญมาจากการแข่งขันของราคาจำหน่ายโทรศัพท์เคลื่อนที่ที่รุนแรง
ซึ่งส่งผลให้กำไรขั้นต้นลดลงจาก 612.52 ล้านบาท ในปี 2547 เหลือ 480.76 ล้านบาท
หรือลดลงถึงร้อยละ 21.51

บริษัทตระหนักถึงความเสี่ยงจากการลดลงของอัตรากำไรสุทธิดังกล่าว
จึงได้มีการดำเนินนโยบายบริหารต้นทุนสินค้า เพื่อลดต้นทุนสินค้าให้อยู่ในระดับต่ำ เช่น
การซื้อสินค้าในปริมาณมากเพื่อให้ได้รับส่วนลดจากการสั่งซื้อสินค้าหรือการชำระค่าสินค้าเป็นเงินสด
(Cash Rebate)
ซึ่งจากการที่บริษัททำการวิเคราะห์ตลาดและความต้องการของลูกค้าอย่างต่อเนื่องและสม่ำเสมอ
ทำให้แม้ว่าบริษัทจะสั่งสินค้าเป็นจำนวนมากในแต่ละครั้ง
แต่สินค้าเหล่านั้นก็สามารถจำหน่ายออกไปได้ในระยะเวลาอันสั้น และมีสินค้าคงเหลือค้างเกินกว่า
30 วันอยู่ในระดับต่ำ นอกจากนี้ บริษัทยังมีการควบคุมค่าใช้จ่ายในการขายและบริหารอย่างต่อเนื่อง
โดยสามารถลดค่าใช้จ่ายในการขายและบริหารลงจาก 501.76 ล้านบาท ในปี 2547 เหลือ
460.57 ล้านบาท ในปี 2548 บริษัทจึงมีผลกำไรสุทธิลดลงเพียงร้อยละ 11.55
ซึ่งต่ำกว่าการลดลงของผลกำไรขั้นต้น

ความเสี่ยงเกี่ยวกับการเสื่อมความนิยมของสินค้าคงเหลือ

โทรศัพท์เคลื่อนที่เป็นสินค้าที่มีการเปลี่ยนแปลงทางเทคโนโลยีค่อนข้างรวดเร็ว
ดังนั้นผู้ผลิตโทรศัพท์เคลื่อนที่จึงมีการออกสินค้ารุ่นใหม่ ๆ สู่ตลาดอยู่ตลอดเวลา
โดยในปัจจุบันผู้ผลิตสินค้ามักจะมีการแนะนำสินค้ารุ่นใหม่ทุกไตรมาส นอกจากนี้
ผู้ใช้โทรศัพท์เคลื่อนที่ยังมีความนิยมในการเปลี่ยนเครื่องโทรศัพท์ใหม่เร็วขึ้น โดยที่ผ่านมา
ผู้ใช้โทรศัพท์เคลื่อนที่จะเปลี่ยนโทรศัพท์รุ่นใหม่เฉลี่ยทุก ๆ 6 เดือน
บริษัทซึ่งมีรายได้หลักจากการจำหน่ายโทรศัพท์เคลื่อนที่
จึงมีความเสี่ยงจากการที่สินค้าคงเหลือที่มีอยู่ได้รับความนิยมน้อยลง
จนทำให้บริษัทต้องจำหน่ายสินค้าที่เสื่อมความนิยมดังกล่าวในราคาที่ถูกลงกว่าปกติ
อันอาจส่งผลกระทบต่อผลการดำเนินงานของบริษัทได้

บริษัทได้ตระหนักดีถึงความเสี่ยงในเรื่องดังกล่าว
จึงได้มีนโยบายควบคุมสินค้าคงเหลือให้อยู่ในระดับต่ำสุด
ประกอบกับการที่บริษัทมีช่องทางการจัดจำหน่ายที่มีประสิทธิภาพ
ทำให้ที่ผ่านมาบริษัทมีสัดส่วนสินค้าคงเหลือรุ่นที่ไม่เคลื่อนไหว ซึ่งมีอายุสินค้ามากกว่า 30 วัน
อยู่ในระดับต่ำ โดยคิดเป็นสัดส่วนเพียงร้อยละ 0.35 0.30 และ 0.47
ของมูลค่าสินค้าคงเหลือในปี 2546 ถึงปี 2548 ตามลำดับ

เพื่อให้การควบคุมสินค้าคงเหลือมีประสิทธิภาพ
บริษัทมีนโยบายในการบันทึกบัญชีเกี่ยวกับสินค้าคงเหลือที่เข้มงวด กล่าวคือ (1)
บริษัทมีการบันทึกค่าเผื่อการลดลงของมูลค่าสินค้าคงเหลือที่ไม่เคลื่อนไหวตั้งแต่ 3
เดือนขึ้นไปทั้งจำนวน (โดยดูจากการไม่เคลื่อนไหวของตัวสินค้าเป็นหลัก) หรือร้อยละ 100 และ
(2) การบันทึกมูลค่าสินค้าคงเหลือตามราคาทุนโดยวิธีถัวเฉลี่ยเคลื่อนที่ (Moving Average
Method) หรือตามมูลค่าสุทธิที่จะได้รับซึ่งเป็นราคาตลาด (mark to market)
แล้วแต่ราคาใดจะต่ำกว่า โดยหากมีการบันทึกมูลค่าสินค้าคงเหลือตามราคาตลาด
บริษัทจะบันทึกมูลค่าสินค้าคงเหลือดังกล่าวตามราคาตลาดของสินค้ารุ่นนั้น ๆ
หักลบด้วยค่าใช้จ่ายที่เกี่ยวกับการขายสินค้า

นโยบายทางบัญชีในการบันทึกค่าเผื่อการลดลงของสินค้าคงเหลือที่บริษัทใช้
จัดว่าเป็นวิธีที่เหมาะสมกับสินค้าประเภทโทรศัพท์เคลื่อนที่ที่มีการเปลี่ยนแปลงค่อนข้างเร็ว
เพื่อให้มั่นใจได้ว่ามูลค่าของสินค้าคงเหลือที่แสดงในงบการเงินนั้นได้สะท้อนมูลค่าที่แท้จริงของสินค้าคงเหลือดังกล่าว
นอกจากนี้ ฝ่ายบริหารของบริษัทยังได้นำรายงานสถิติการขายที่ได้รับจากระบบ SAP
ซึ่งเป็นระบบซอฟท์แวร์ที่บริษัทชั้นนำทั่วโลกนิยมใช้ มาใช้ในการบริหารสินค้าคงเหลือ
ซึ่งบริษัทสามารถตรวจสอบสินค้าคงเหลือที่เคลื่อนไหวช้า
ดังนั้นบริษัทจะทำการจัดกิจกรรมทางการตลาดเพื่อให้สามารถจำหน่ายสินค้าดังกล่าวได้เร็วขึ้น
จากเหตุผลดังกล่าวข้างต้นจึงอาจกล่าวได้ว่าบริษัทมีความเสี่ยงเกี่ยวกับการลดลงของมูลค่าสินค้าคงเหลืออยู่ในระดับต่ำ

นอกจากนี้
บริษัทยังมีนโยบายติดตามการเปลี่ยนแปลงทางเทคโนโลยีของสินค้าอย่างใกล้ชิดอยู่ตลอดเวลา
โดยการตรวจสอบข้อมูลข่าวสารจากแหล่งต่าง ๆ ทั้งในและต่างประเทศ
รวมทั้งข้อมูลข่าวสารที่ได้รับโดยตรงจากผู้ผลิตโทรศัพท์เคลื่อนที่ 4
ตราผลิตภัณฑ์หลักที่มีความสัมพันธ์อันดีกับบริษัท ได้แก่ Samsung, Motorola, Sony Ericsson
และ Nokia นอกจากนี้บริษัทยังได้ใช้ระบบ SAP ในการจัดเก็บข้อมูลสถิติด้านการขาย
เชื่อมโยงข้อมูลจากทุกสาขาและจุดจำหน่ายทั่วประเทศ
ทำให้บริษัทสามารถตรวจสอบความเคลื่อนไหวของสินค้าแต่ละรุ่น แต่ละตราผลิตภัณฑ์
ในแต่ละสาขาและจุดจำหน่ายได้ตลอดเวลา จากแหล่งข้อมูลดังกล่าวข้างต้น
ประกอบกับการสำรวจความต้องการของผู้ใช้โทรศัพท์เคลื่อนที่
ซึ่งบริษัทได้ทำการสำรวจความต้องการของผู้บริโภคอยู่เป็นประจำ
รวมทั้งประสบการณ์อันยาวนานของบริษัทในธุรกิจจำหน่ายโทรศัพท์เคลื่อนที่
ทำให้บริษัทสามารถคัดเลือกสินค้าได้ตรงตามความต้องการของลูกค้าในปริมาณการสั่งซื้อที่เหมาะสม
รวมทั้งทันต่อการเปลี่ยนแปลงทางเทคโนโลยีของสินค้าในแต่ละช่วงเวลาได้เป็นอย่างดี

ความเสี่ยงจากการสูญหายของสินค้าคงเหลือ

เนื่องจากในปัจจุบันบริษัทมีสาขาและจุดจำหน่ายกระจายครอบคลุมพื้นที่กว่า 402 สาขา
จึงอาจเกิดความเสี่ยงเกี่ยวกับการสูญหายของสินค้าคงเหลือในสาขาและจุดจำหน่ายต่าง ๆ ได้
อย่างไรก็ตาม บริษัทมีการตรวจสอบสินค้าคงเหลือในแต่ละพื้นที่อยู่ตลอดเวลา
โดยฝ่ายตรวจสอบสินค้าคงเหลือ สายงานกำกับดูแลคลังสินค้าของบริษัท
จะมีการตรวจนับสินค้าคงเหลือในแต่ละสาขาและจุดจำหน่ายเป็นประจำทุก 2 เดือน
โดยไม่มีการแจ้งให้สาขาและจุดจำหน่ายทราบล่วงหน้า (Spot Check)
ซึ่งในการตรวจนับสินค้าคงเหลือดังกล่าว
ผู้ตรวจสอบจะตรวจนับสินค้าคงเหลือในแต่ละสาขาและจุดจำหน่าย
ทำการเปรียบเทียบกับรายงานสินค้าคงเหลือจากระบบ SAP ในสินค้าทุกประเภท นอกจากนี้
บริษัทยังมีการตรวจนับสินค้า เมื่อมีพนักงานเข้าออกในแต่ละสาขาและจุดจำหน่ายดังกล่าวทุกครั้ง

ในกรณีที่จำนวนสินค้าคงเหลือในสาขาหรือจุดจำหน่ายใด ๆ
ไม่ตรงกับรายงานสินค้าคงเหลือจากระบบ SAP ซึ่งตรวจสอบได้ว่าเกิดจากการทุจริตของพนักงาน
บริษัทจะทำการบันทึกการสูญหายของสินค้าดังกล่าวเป็นลูกหนี้พนักงาน ที่ผ่านมาในปี 2546 ถึงปี
2548 บริษัทมีจำนวนลูกหนี้พนักงานคิดเป็นสัดส่วนร้อยละ 0.81 0.55 และ 0.41 ของมูลค่าสินค้า
คงเหลือ ตามลำดับ และเมื่อมีการบันทึกบัญชีลูกหนี้พนักงาน
บริษัทจะทำการตั้งสำรองค่าเผื่อหนี้สงสัยจะสูญสำหรับลูกหนี้พนักงานดังกล่าวเต็มจำนวนทันที
เมื่อพิจารณามาตรการการตรวจสอบและการควบคุมสินค้าคงเหลือที่เข้มงวดของบริษัท
และสัดส่วนลูกหนี้พนักงานของบริษัท
จะเห็นได้ว่าบริษัทมีความเสี่ยงเกี่ยวกับการสูญหายของสินค้าคงเหลืออยู่ในระดับต่ำ

ความเสี่ยงจากการไม่ได้รับการต่ออายุสัญญาเช่าพื้นที่

การที่บริษัทเป็นผู้จำหน่ายโทรศัพท์เคลื่อนที่ที่เน้นการขายปลีกผ่านสาขาและจุดจำหน่ายเป็นหลัก
โดยมีจำนวนสาขาและจุดจำหน่ายรวมกันถึง 402 แห่ง ณ 31 ธันวาคม 2548
โดยแบ่งเป็นสาขาหรือจุดจำหน่ายของบริษัทเองจำนวน 226 แห่ง
ซึ่งมีการทำสัญญาที่มีอายุสัญญาไม่เกิน 3 ปี จำนวน 219 แห่ง และสัญญาที่อายุเกิน 3 ปี 7 แห่ง
ส่วนพื้นที่สาขาของบริษัทที่เป็นการเช่าพื้นที่ในห้างสรรพสินค้า (Department Store) ศูนย์การค้า
(Shopping Plaza) และร้านค้าปลีกรูปแบบใหม่ (Modern Trade) เช่น เทสโก้ โลตัส คาร์ฟูร์
หรือ บิ๊กซี เป็นต้น อีกจำนวน 176 แห่ง ซึ่งเป็นการทำสัญญาที่มีอายุสัญญาไม่เกิน 3 ปี
ดังนั้นบริษัทจึงอาจมีความเสี่ยงจากการที่ไม่สามารถต่อสัญญาเช่าพื้นที่หรือมีค่าใช้จ่ายเพิ่มขึ้นในการต่อสัญญาเช่าดังกล่าว
ซึ่งอาจจะส่งผลกระทบต่อผลการดำเนินงานของบริษัทได้

อย่างไรก็ดี ในปัจจุบันร้านจำหน่ายโทรศัพท์เคลื่อนที่นับเป็นจุดดึงดูดลูกค้าที่สำคัญ (Anchor
Tenant) ของศูนย์การค้าและร้านค้าปลีกรูปแบบใหม่
โดยเฉพาะร้านจำหน่ายโทรศัพท์เคลื่อนที่ที่มีตราร้านค้าเป็นของตนเองและมีส่วนแบ่งการตลาดสูงเช่นเดียวกับบริษัท
ดังจะเห็นได้จากการที่บริษัทมักได้รับเชิญให้เปิดสาขา Bliss@Tel Shop ในพื้นที่ ที่สำคัญ (Prime
Zone) ตามสาขาใหม่ของผู้ให้เช่าอยู่เสมอ
นอกจากนี้การที่บริษัทได้มีการทำสัญญาเช่าพื้นที่กับผู้ให้เช่าหลายราย ในหลายพื้นที่
โดยมีวันครบกำหนดสัญญาเช่าของแต่ละสาขาที่แตกต่างกันออกไป
ดังนั้นโอกาสที่บริษัทจะถูกปฏิเสธการเช่าต่อจากผู้ให้เช่าหลายรายในเวลาเดียวกัน
จนทำให้เกิดผลกระทบอย่างมีนัยสำคัญต่อรายได้ของบริษัทจึงเป็นไปได้น้อย
ประกอบกับการที่บริษัทเป็นผู้เช่าชั้นดี ไม่เคยทำผิดสัญญาเช่าพื้นที่กับผู้ให้เช่ารายใด
รวมทั้งมีความสัมพันธ์อันดีกับผู้ให้เช่าตลอดมา
ดังนั้นจึงเห็นได้ว่าบริษัทมีความเสี่ยงอันเกิดจากการไม่สามารถต่ออายุสัญญาเช่าจนอาจมีผลกระทบต่อผลการดำเนินงานของบริษัทอยู่ในระดับต่ำ

ความเสี่ยงจากอัตราแลกเปลี่ยน

จากการที่มีการปลดล๊อครหัสประจำเครื่อง ในปี 2545
ทำให้ผู้ประกอบการธุรกิจมือถือสามารถจัดหาสินค้าจากต่างประเทศได้โดยไม่ต้องผ่านผู้จัดจำหน่ายรายใดรายหนึ่ง
ทำให้ต้นทุนของสินค้าที่จัดซื้อเป็นเงินตราต่างประเทศอาจมีความผันผวนตามการเปลี่ยนแปลงของอัตราแลกเปลี่ยนเงินตราต่างประเทศในขณะนั้น
นอกจากนี้บริษัทยังได้มีการจำหน่ายสินค้าให้แก่ประเทศใกล้เคียงซึ่งมีการชำระเงินเป็นสกุลเงินต่างประเทศเช่นเดียวกัน
ทำให้บริษัทมีความเสี่ยงจากการเปลี่ยนแปลงของอัตราแลกเปลี่ยน
แม้ว่าบริษัทจะมีการป้องกันความเสี่ยงโดยธรรมชาติ (Natural Hedge)
ส่วนหนึ่งจากรายรับและรายจ่ายเป็นเงินตราต่างประเทศ

อย่างไรก็ตามบริษัทได้มีการทำสัญญาซื้อขายอัตราแลกเปลี่ยนล่วงหน้า (Forward Contact)
ตามจำนวนเงินของการจัดซื้อหรือจำหน่ายสินค้าทั้งจำนวน ณ
วันที่ได้ตกลงการจัดซื้อหรือจำหน่ายดังกล่าว
ทำให้บริษัทสามารถรับรู้ต้นทุนหรือรายได้จากการดำเนินการได้ทันที
บริษัทจึงมีความเสี่ยงต่ำจากการทำธุรกิจเป็นเงินตราต่างประเทศ

ความเสี่ยงของการเกิดหนี้เสียจากการจำหน่ายสินค้าให้แก่ตัวแทนจำหน่าย

จากการดำเนินงานของบริษัทซึ่งมีการจำหน่ายสินค้าให้แก่ตัวแทนจำหน่ายเป็นปริมาณมากนั้น
เป็นผลให้บริษัทมีความเสี่ยงจากการเกิดหนี้เสียจากลูกหนี้การค้าดังกล่าวได้ อย่างไรก็ตามในปี
2547 ปี 2548 นั้น บริษัทไม่มีหนี้เสียที่เกิดจากลูกหนี้การค้าที่เป็นตัวแทนจำหน่ายแต่อย่างใด
มีเพียงหนี้เสียจากลูกหนี้การค้าอื่นเพียง 0.31 ล้านบาท และ 0.23 ล้านบาท ในปี 2547 และปี
2548 ตามลำดับ คิดเป็นสัดส่วนเพียงร้อยละ 0.07 และ 0.05 ของลูกหนี้การค้าในปี 2547 และปี
2548 ตามลำดับ ซึ่งเป็นส่วนที่เกิดจากการทุจริตของพนักงานของบริษัทเอง

อย่างไรก็ตาม บริษัทได้เล็งเห็นถึงความเสี่ยงจากการเกิดหนี้เสียดังกล่าว
จึงได้กำหนดนโยบายเน้นทำการค้ากับลูกค้าตัวแทนจำหน่ายเป็นเงินสดมาโดยตลอด
มีเพียงลูกค้ารายเก่าบางรายที่ทำการค้ากันมานานเท่านั้น
ที่บริษัทได้มีการตรวจสอบสถานะทางการเงินของลูกค้าเป็นอย่างดีแล้ว
จึงจะมีการให้เครดิตทางการค้าซึ่งก็มีอยู่ไม่มากนัก
และในส่วนของหนี้สูญที่เกิดจากการทุจริตของพนักงานของบริษัทนั้น
ความเสียหายในส่วนนี้ทางบริษัทได้ทำประกันความเสียหายที่เกิดขึ้นไว้แล้ว